KOMISIJOS REGLAMENTAS (EB) Nr. 1240/2005
2005 m. liepos 29 d.
priimamas dėl Rumunijos kilmės galvijienos produktams taikomų tam tikrų tarifinių kvotų, iš dalies keičiantis Reglamentą (EB) Nr. 1279/98
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 32 straipsnio 1 dalies pirmą pastraipą,
kadangi,
(1)
2002 m. gruodžio 19 d. Tarybos sprendime 2003/18/EB dėl Protokolo, patikslinančio Europos sutarties, steigiančios Europos Bendrijų bei jų valstybių narių ir Rumunijos asociaciją, prekybos aspektus siekiant atsižvelgti į šalių derybų dėl naujų abipusių žemės ūkio lengvatų rezultatus, sudarymo (2) numatytos lengvatos, taikomos importuojant galvijienos produktus pagal šia sutartimi atidarytas tarifines kvotas.
(2)
Šių tarifinių kvotų įgyvendinimo nuostatos priimtos 1998 m. birželio 19 d. Komisijos reglamentu (EB) Nr. 1279/98, nustatančiu išsamias Tarybos sprendimuose 2003/286/EB ir 2003/18/EB Bulgarijai ir Rumunijai numatytų galvijienos tarifinių kvotų taikymo taisykles (3).
(3)
2005 m. balandžio 25 d. Tarybos ir Komisijos sprendime 2005/431/EB dėl Papildomo protokolo prie Europos susitarimo, įsteigiančio Europos Bendrijų bei jų valstybių narių ir Rumunijos asociaciją, siekiant atsižvelgti į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įstojimą į Europos Sąjungą, sudarymo (4) numatytos lengvatos galvijienos produktams.
(4)
Siekiant pradėti taikyti lengvatas galvijienos produktams, reikėtų imtis būtinų priemonių ir atitinkamai iš dalies pakeisti Reglamentą (EB) Nr. 1279/98.
(5)
Be to, Reglamento (EB) Nr. 1279/98 4 straipsnio 1 dalyje numatyta, kad licencijų paraiškos gali būti pateikiamos tik per pirmąsias dešimt kiekvieno to reglamento 2 straipsnyje nurodyto laikotarpio dienų. Atsižvelgiant į Papildomo protokolo įsigaliojimo datą, nuo šio reglamento įsigaliojimo dienos iki 2005 m. gruodžio 31 d. būtina nukrypti nuo šios nuostatos.
(6)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 1279/98 4 straipsnio 1 dalies, nuo dabartinio reglamento įsigaliojimo dienos iki 2005 m. gruodžio 31 d. importo licencijų paraiškos pateikiamos per pirmąsias dešimt darbo dienų nuo šio reglamento paskelbimo Europos Sąjungos oficialiajame leidinyje dienos, iki 10-os darbo dienos 13.00 val. Briuselio laiku.
2. Per pirmąsias dešimt 2005 m. liepos mėn. dienų pagal Reglamento (EB) Nr. 1279/98 4 straipsnio 1 dalį pateiktos licencijų paraiškos laikomos pagal 1 dalį pateiktomis paraiškomis.
3. Reglamento (EB) Nr. 1279/98 I ir II priedai pakeičiami šio reglamento priedo tekstu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. rugpjūčio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 29 d.